b'\n_START_ARTICLE_\nStoa\n_START_PARAGRAPH_\nStoa je izraz v starogr\xc5\xa1ki arhitekturi za podolgovato stebrno dvorano ob trgu, po kateri so potekale pe\xc5\xa1poti in so se obi\xc4\x8dajno ljudje sre\xc4\x8devali ter razpravljali o javnih zadevah. Gr\xc5\xa1ka agora je bila obi\xc4\x8dajno obdana s stoami._NEWLINE_Stoa je zgradba, pri kateri je zelo poudarjena dol\xc5\xbeina glede na vi\xc5\xa1ino in \xc5\xa1irino._NEWLINE_Zgodnje stoe so bile odprte s stebri v dorskem slogu in obrobljene s stavbami. Tako je bilo ustvarjeno prijetno, varno vzdu\xc5\xa1je. Lahko je bila pritli\xc4\x8dna ali nadstropna. Ti objekti so bili odprti za javnost; trgovci so lahko prodajali svoje blago, umetniki razkazovali svoja umetni\xc5\xa1ka dela, tu so se zbirali verniki. Stoe so bile v velikih mestih navadno obdane s tr\xc5\xbenicami._NEWLINE_Poznej\xc5\xa1e stoe so bile zgrajene v dveh delih, imele so streho, podprto z notranjimi kolonadami, kjer so bile trgovine ali v\xc4\x8dasih pisarne, v jonskem slogu. Arhitekti so pogosto uporabili dolgo stebri\xc5\xa1\xc4\x8dno lopo, da so poudarili monumentalnost stavbe.\n_START_SECTION_\nStoa v Ljubljani\n_START_PARAGRAPH_\nJo\xc5\xbee Ple\xc4\x8dnik je zamejil obre\xc5\xbeje Ljubljanice med Tromostovjem in Zmajskim mostom z monumentalno linijo zgradbe, ki ima s strani vode videz obrambnega zidu, s strani tr\xc5\xbenice pa obliko gr\xc5\xa1ke stoe. Ob Tromostovju je cvetli\xc4\x8dni paviljon, nadaljuje se z ni\xc5\xbejo lopo na stebrih, pokrita je z enokapno streho, za tem pa sledita dva dolga objekta s tr\xc5\xbenicami, med katerima je presledek za Mesarski most. Objekta sta nekoliko ukrivljena in sledita obliki re\xc4\x8dnega brega. Za stebre in okenske okvire je arhitekt uporabil umetni kamen, za podno\xc5\xbeje in \xc4\x8delne stene grobo obdelan kamen ter betonske stre\xc5\xa1nike za streho. Zanimiva je kombinacija kolonad na sprednji fasadi in arkadnih oken na notranji steni.'